РЕШЕНИЕ НА КОМИСИЯТА
от 16 март 2011 година
за регламентиране на временната търговия с някои семена от вида Triticum aestivum, които не отговарят на изискванията на Директива 66/402/ЕИО на Съвета
(нотифицирано под номер C(2011) 1634)
(текст от значение за ЕИП)
(2011/164/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 17, параграф 1 от нея,
като има предвид, че:
(1)
В Нидерландия количеството на наличните семена от пшеница (Triticum aestivum), попадащи в категорията „сертифицирани семена“ и принадлежащи към видовете Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt и Zirrus, които са подходящи за природните условия в страната и отговарят на определените в Директива 66/402/ЕИО изисквания във връзка с полските инспекции, е недостатъчно и не задоволява нуждите на тази държава-членка.
(2)
Не е възможно да бъде задоволено търсенето на такива семена чрез внос от други държави-членки или от трети държави на семена, които отговарят на всички изисквания, установени в Директива 66/402/ЕИО.
(3)
Поради това следва да се позволи на Нидерландия да разреши търговията със семена от посочените видове при по-малко строги изисквания, отколкото приложимите по отношение на сертифицираните семена, за срок до 30 април 2011 г. и за максимално количество до 330 тона.
(4)
Освен това следва да се позволи на други държави-членки, които са в състояние да доставят на Нидерландия семена от посочените видове, без значение дали са събрани в държава-членка или в трета страна, да разрешат търговията с такива семена.
(5)
Целесъобразно е Нидерландия да поеме ролята на координатор, за да се гарантира, че общото количество на позволените съгласно настоящото решение семена не превишава максималното количество, определено в настоящото решение.
(6)
Мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. Разрешава се търговията в Съюза със семена от пшеница (Triticum aestivum) от категорията „сертифицирани семена“, принадлежащи към видовете Baldus, Granny, KWS Aurum, Lavett, Minaret, Pasteur, Taifun, Thasos, Trappe, Tybalt и Zirrus, които не отговарят на определените в точка 7 от приложение I към Директива 66/402/ЕИО изисквания по отношение на полските инспекции.
Настоящото разрешение се предоставя за общо количество, непревишаващо 330 тона, и за срок до 30 април 2011 г.
2. Освен че трябва да отговаря на изискванията за етикетиране, определени в Директива 66/402/ЕИО, официалният етикет трябва да съдържа информацията, че семената не отговарят на определените в точка 7 от приложение I към посочената директива изисквания по отношение на полските инспекции.
Член 2
1. Всеки доставчик, който желае да пусне на пазара семената, упоменати в член 1, подава заявление за разрешение в държавата-членка, в която е регистриран или в която извършва вноса. В заявлението се посочва количеството семена, което доставчикът желае да пусне на пазара.
2. Съгласно член 1 съответната държава-членка разрешава на доставчика да пусне на пазара семената, освен ако:
а)
има достатъчно основания за съмнение дали доставчикът е в състояние да пусне на пазара количеството семена, посочено от него в заявлението за разрешение; или
б)
като се вземе предвид информацията, предоставена от координиращата държава-членка, както е посочено в член 3, трета алинея, предоставянето на разрешение би довело до надвишаване на общото максимално количество семена, посочено в член 1, параграф 1.
По отношение на буква б), в случай че общото максимално количество позволява разрешаването само на част от количеството, посочено в заявлението, съответната държава-членка може да разреши на доставчика да пусне на пазара упоменатото по-малко количество.
Член 3
Държавите-членки взаимно си предоставят административна подкрепа при прилагането на настоящото решение.
Нидерландия действа както координираща държава-членка, за да се гарантира, че количеството семена, разрешено от държавите-членки за търговия в Съюза съгласно настоящото решение, не надвишава общото максимално количество семена, посочено в член 1, параграф 1.
Всяка държава-членка, която получи заявление съгласно член 2, незабавно уведомява координиращата държава-членка за количеството, посочено в заявлението. Координиращата държава-членка от своя страна незабавно информира уведомяващата държава-членка дали разрешението ще доведе до надвишаване на максимално допустимото количество.
Член 4
Държавите-членки незабавно уведомяват Комисията и останалите държави-членки за количествата, за които са предоставили разрешение за пускане на пазара съгласно настоящото решение.
Член 5
Срокът на действие на настоящото решение изтича на 30 април 2011 г.
Член 6
Адресати на настоящото решение са държавите-членки.
Съставено в Брюксел на 16 март 2011 година.